text: Vejle-lærere: Vi har ikke tid til ordentlig undervisning
  30 maj 2014 kl. 10.06
  En undersøgelse blandt Vejle Kommunes lærere viser, at flertallet af lærere ikke føler, de kan give eleverne den undervisning, de har brug for.
  For tredje år i træk har Vejle Lærerkreds gennemført en rundspørge blandt folkeskolelærerne i Vejle Kommune, der viser, at lærerne ikke føler, de har tid til at give ordentlig undervisning. Det skriver folkeskolen.dk
  I undersøgelsen svarer 57 procent af lærerne, at de oplever, det ikke er muligt at gennemføre undervisningen så alle elever får den rette undervisning. I Vejle Kommune påpeger udvalgsformanden i Børne- og Familieudvalget, at udviklingen går i den rigtige retning.
  - Tallet i år svarer til 2012, umiddelbart før, kommunen gennemførte en stor sparerunde. Vi tog nogle alvorlige ryk med voldsom reduktion i personalet. Det gjorde ondt. Siden da har vi haft stabilitet i økonomien og tilført en lille smule på budgettet, siger udvalgsformanden i Børne- og Familieudvalget Dan Skjerning til folkeskolen.dk
  